ઉદ્યોગક્ષેત્રે પણ ગુજરાતની પ્રગતિ નોંધપાત્ર બની છે. ગુજરાત હાલ દુનિયાના દસ રોકાણકેન્દ્રો પૈકીનું એક બન્યું છે. અહીં નોંધ લેવા જેવી બાબત એ છે કે અન્ય રાજ્યોની જેમ પાટનગરની આસપાસના જ ઔદ્યોગિક વિકાસની રીતરસમો ગુજરાતે તોડી છે અને રાજ્યનાં અન્ય મોટાં શહેરોમાં ઔદ્યોગિક વિકાસને પ્રોત્સાહન આપી રહ્યું છે. નેશનલ કાઉન્સિલ ફોર એપ્લાઈડ ઈકોનોમિક રિસર્ચના આંકડા મુજબ ૨૦૧૩-૧૪માં ગુજરાતનું ઔદ્યોગિક ઉત્પાદન ૧૨.૩૧ લાખ કરોડ રૂપિયા હતું, જે ૨૦૧૪-૧૫માં વધીને ૧૨.૭૦ લાખ કરોડ અને ૨૦૧૫-૧૬માં ૧૩.૫૦ લાખ કરોડે પહોંચ્યું હતું. આ આંકડા જ સૂચવે છે કે, ગુજરાતનો ઔદ્યોગિક વિકાસ બુલેટ ગતિએ આગળ વધી રહ્યો છે. ગુજરાતની ઓળખ ઔદ્યોગિક મૂલ્યવૃદ્ધિઓ સમયગાળા દરમિયાન ૧.૪૮ લાખ કરોડથી વધીને ૧.૭૦ લાખ કરોડ એટલે કે ૩૨ ટકાના દરે વધી છે. ૨૦૦૫ના આર્થિક સર્વે મુજબ ગુજરાતમાં આર્થિક એકમોની સંખ્યા ૨૪ લાખ ૨૬ હજાર હતી, જે ૨૦૧૩માં ૬૩ ટકાના વધારા સાથે ૩૯ લાખ ૯૩ હજાર થઈ છે. આ જ દર્શાવે છે કે ગુજરાતનો ઔદ્યોગિક વિકાસ શ્રેષ્ઠ સ્તરે છે. ઉદ્યોગ મંત્રાલયના આંકડાઓ મુજબ ૨૦૦૦થી ૨૦૧૬ સુધીમાં ભારત દેશમાં સીધું વિદેશી મૂડી રોકાણ ૧૩.૨૮ બિલિયન ડૉલર હતું, જેમાં એકલા ગુજરાતમાં આ સમયગાળા દરમિયાન ૯૨ હજાર કરોડ પિયાનું સીધું વિદેશી મૂડીરોકાણ આવ્યું છે. રીઝર્વ બેન્ક ઑફ ઇન્ડિયાના આંકડા મુજબ દેશની ‘૫’ ટકાની વસ્તી અને ૬ ટકાનો વિસ્તાર ધરાવતા ગુજરાત રાજ્યનો દેશના ઔદ્યોગિક મૂડીરોકાણમાં જે ભાગ ૯.૫ ટકા હતો, તે વધીને ૧૪.૫ ટકા જેટલો થયો છે.